Brúum bilið - samstarf leik - og grunnskóla Brúum bilið er samstarfsverkefni á milli leik - og grunnskóla . Í Garðabæ er unnið með börnum í elsta árgangi leikskólans í samstarfi við grunnskólann . Markmið verkefnisins er að skapa samfellu í námi nemanda á þessum tveimur skólastigum og byggja upp gagnkvæman skilning og þekkingu á starfi kennara á báðum skólastigum , stuðla að vellíðan og öryggi barna þegar þau fara úr leikskóla í grunnskóla og leggja drög að farsælu lestrarnámi barna . Kennarar á báðum skólastigum hittast tvisvar á ári , einu sinni að hausti og aftur í byrjun vorannar þar sem er farið yfir skipulag um hvernig samskiptum skal háttað yfir veturinn með heimsóknum og annað sem tengist verkefninu . Börnin fara í reglulegar heimsóknir yfir í grunnskólann yfir veturinn og fá þannig að kynnast bæði húsnæði og starfsfólki grunnskólans . Börnin fá m.a. að fara í textílmennt , myndmennt og smíði , heimsækja frístund , borða í matsal skólans , er boðið á samverur í sal með yngri bekkjum grunnskólans , fara á bókasafnið og í frímínútur svo fátt eitt sé nefnt . Börnin í 1. bekk koma einnig í heimsókn í gamla leikskólann sinn einu sinni að hausti og einu sinni að vori .